Kurt Darren: Lugsakke het nie ontplooi nie | Maroela Media
Die voorste lugsakke van die voertuig waarin Kurt Darren en sy vriende Saterdag gereis het, het glo tydens die ongeluk nie ontplooi nie, het Beeld Woensdag berig.
Dit is slegs die lugsak in die linkerkantste voordeur van die Toyota Fortuner, waar Kurt gesit het, wat ontplooi het.
Beeld het ŉ foto van die wrak gepubliseer wat aandui dat die voorste lugsakke nie ontplooi het nie.
Kurt se familie sê hulle vermoed dat dit die rede is waarom hy ŉ hou teen die kop gekry en moontlik sy optiese senuwee beskadig het, aangesien hy sedert die ongeluk steeds sukkel om te fokus. Hy het ook agt ribbe in die ongeluk gebreek. Hy sterk aan in die Milpark-hospitaal in Johannesburg.
Kurt se broer, Darren van Heerden, het Dinsdag op sy Facebook-blad aangedui dat die breinskandering aangetoon het dat daar geen probleme of skade is nie.
Leo Kok, woordvoerder van Toyota Suid-Afrika, het gesê die maatskappy het nog nooit ŉ voertuig gehad waarvan die lugsakke nie ontplooi het toe dit nodig was nie. “Daar is verskeie vereistes vir ŉ lugsak om tydens ŉ ongeluk te ontplooi,” het Kok gesê. “Die krag en hoek van die impak en die posisie van die voertuig sal bepaal watter lugsakke moet ontplooi, indien enige. Sonder om die voertuig te analiseer is dit onmoontlik om te bepaal watter faktore ŉ rol gespeel het.”
Ek hoor van al hoe meer Fortuners wat al gerol het en vreeslik top heavy en onveilig is! My een pel het sy fortuner ook gerol en geen lugsakke het ontplooi nie. Klink my dis maar ‘n onveilige kar!